बदला लेने के लिए ट्रॉफी में रखी ड्रग्स; कभी कॉमेडियन भारती को जाना पड़ा था जेल
क्रिसन परे​​​रा को ऑडिशन के बहाने ड्रग्स में फंसाया गया। ऐसी ही कई हीरोईन रही हैं जिन्हें ड्रग्स के मामलों में फंसाया गया।
‘सड़क 2' और 'बाटला हाउस' जैसी फिल्मों में काम कर चुकीं एक्ट्रेस क्रिसन परेरा किसी पहचान की मोहताज नहीं है। मगर शारजाह में ड्रग्स केस में फंसकर क्रिसनपरेरा के जेल जाने और फिर छूटने की कहानी चौंकाने वाली है। दरअसल, तीन साल पहले हुई छोटी सी कहासुनी का बदला लेने के लिए क्रिसन परेरा को साजिश के तहत फंसाया गया। यह साजिश कैसे रची गई आइए जानते हैं...
यह कहानी तब शुरू होती है पहली अप्रैल को, जब ​​​​क्रिसन परे​​​रा को विदेश में एक वेब सीरीज के ऑडिशन का ऑफर मिला। यह ऑडिशन दो अप्रैल को ही दुबई में होना था। मगर, ऑडिशन लेने वाली टैलेंट पूल कंपनी ने 1 अप्रैल को ही परेरा को दुबई जाने के बजाय शारजाह जाने का टिकट थमा दिया।
कंपनी के प्लान में इस बदलाव से परेरा हैरान थीं। लेकिन कंपनी मालिक ने दुबई का टिकट महंगा होने का बहाना बनाकर परेरा को शक नहीं होने दिया। खैर, 1 अप्रैल को परेरा इंटरनेशनल एयरपोर्ट मुंबई से शारजाह की फ्लाइट पकड़ी।
ऑडिशन के लिए कंपनी ने पूरा खर्च उठाया, ट्रॉफी साथ में दी 
टैलेंट पूल कंपनी ने शारजाह जाने और वहां ठहरने का खर्च ही उठाया। परेरा के शारजाह जाने से पहले कंपनी के मालिक ने परेरा से मिलकर उन्हें ऑडिशन के बारे में समझाते हुए एक ट्रॉफी दी और कहा जो ऑडिशन होने वाला है, उसमें इसी ट्रॉफी का इस्तेमाल होगा।
शारजाह पहुंचीं तो कंपनी एजेंट का फोन उठना ही बंद हो गया
क्रिसन परेरा शारजाह एयरपोर्ट पहुंचीं और जैसे ही टैलेंट पूल कंपनी से संपर्क साधने की कोशिश की, वो हैरान रह गईं। कंपनी से जो वॉट्सऐप चैट हुई थीं, वो सब गायब थीं। उन्होंने कंपनी एजेंट को फोन किया, लेकिन मोबाइल बंद मिला।
होटल मिला पर वहां नहीं हो रहा था कोई ऑडिशन 
क्रिसन परेरा के ऑडिशन वाले होटल में फोन करने पर पता चला कि वहां न तो ऑडिशन है और न ही इसके लिए कोई बुकिंग की गई है। मुंबई में तुरंत अपनी मां को फोन कर सबकुछ बताया। मां ने अपनी बेटी से शारजाह एयरपोर्ट पर पुलिस को इसकी जानकारी देकर तुरंत घर लौटने को कहा।
परिवार ने लिखाई गुमशुदगी की रिपोर्ट
मां के कहने पर क्रिसन परेरा ने मुंबई की फ्लाइट बुक की और एयरपोर्ट पुलिस के पास एफआईआर दर्ज कराने चली गईं। इसके बाद से ही परेरा का अपनी मां से मोबाइल से संपर्क टूट गया।
आखिरकार परेशान घरवालों ने 2 अप्रैल को ही मुंबई पुलिस में अपनी बेटी की गुमशुदगी की रिपोर्ट दर्ज कराई।
असल में परेरा ड्रग्स के आरोप में शारजाह इंटरनेशनल एयरपोर्ट पर गिरफ्तार हो चुकी थीं। जिसका पता भारतीय दूतावास से चला। वहीं मुंबई क्राइम ब्रांच ने जांच के बाद टैलेंट पूल कंपनी के मालिक रवि और एंथोनी पॉल को गिरफ्तार किया तब जाकर इस मामले की परतें खुलीं।
आगे बढ़ने से पहले इस पोल के जरिए अपनी राय दें
असल में, लॉकडाउन के दौरान मुंबई के एंथनी पॉल नाम के शख्स की एक डॉग को लेकर क्रिसन परेरा की मां से लड़ाई हुई थी।
इस लड़ाई का बदला लेने के लिए एंथनी पॉल ने टैलेंट पूल कंपनी के मालिक रवि के साथ मिलकर क्रिसन परेरा को फंसाने की साजिश रची। एंथनी पॉल ट्रॉफी में ड्रग्स देकर क्रिसन परेरा को शारजाह एयरपोर्ट पर पकड़वाना चाहता था। ताकि कम से कम 5-10 साल तक वो जेल में रहे। वह पहले भी पांच लोगों को इस तरीके से फंसा चुका था।
मुंबई क्राइम ब्रांच की जांच में सच्चाई सामने आई और क्रिसन परेरा बेकसूर साबित हुईं। लेकिन उन्हें जेल में 25 दिन रहना पड़ा। वह 26 अप्रैल को रिहा हुईं।
ड्रग्स के मामले में फंसने वाली क्रिसन परेरा कोई पहली भारतीय अभिनेत्री नहीं हैं। ड्रग्स के आरोप में कई अभिनेत्रियों के नाम सामने आए और वो सुर्खियों में छाई रहीं।
रिया चक्रवर्ती, रकुल प्रीत सिंह, सारा अली खान, श्रद्धा कपूर पर भी लगे थे आरोप 
सुशांत सिंह राजपूत की मौत मामले में रिया चक्रवर्ती पर ड्रग्स के आरोप लगे। उन्हें जेल में रहना पड़ा।
नारकोटिक्स ब्यूरो की जांच में पता चला कि सारा अली खान और श्रद्धा कपूर सुशांत सिंह राजपूत की ड्रग पार्टियों में शामिल होती थीं। दीपिका पादुकोण, रकुलप्रीत सिंह और दीया मिर्जा से भी पूछताछ हुई।
कॉमेडियन भारती सिंह ने काटी जेल
ड्रग्स मामले में मशहूर कॉमेडियन भारती सिंह और उनके पति हर्ष लिंबाचिया को भी सलाखों के पीछे जाना पड़ा था। दरअसल, एनसीबी को छापेमारी के दौरान भारती सिंह के घर से गांजा बरामद हुआ। बाद में उन्हें जमानत मिल गई।
ममता कुलकर्णी भी ड्रग ट्रैफिकिंग में फंस चुकी हैं
'करण-अर्जुन', 'सबसे बड़ा खिलाड़ी' और 'चाइनागेट' जैसी फिल्मों में हीरोइन रहीं ममता कुलकर्णी को ड्रग ट्रैफिकिंग मामले में साल 2014 में गिरफ्तार किया गया था। वह इस केस को लेकर विवादों में रही थीं।
